Dié laerskool keer tradisionele stelsel op sy kophttps://rak2.spens.co.za/radio/2015-onderhoude/weet-nie-2015-12-02.mp3 Foto: pixabay.com Sun Valley Laerskool in Kaapstad het omtrent mense aan die gons gehad met sy besluit om huiswerk af te skaf. Boonop het dié skool ook ŉ heel ander rigting ingeslaan met hoe leerlinge opgevoed word. Volgens die hoof, Gavin Keller, sien hulle reeds ongelooflike resultate. Gavin sê dié besluit is nie sommer oornag gemaak nie en volg op jare se navorsing. “Ons is reeds van 2000 af tot nou toe besig om die hele stelsel te herontwerp, maar die besluit om huiswerk af te skaf is eers einde verlede jaar gemaak.” Gavin meen hulle is besig met ŉ revolusie wat die huidige skoolstelsel heeltemal op sy kop keer. “Die tradisionele skoolstelsel het baie goed gewerk toe jy mense wou voorberei om in fabrieke te gaan werk, maar vandag is ons besig om mense voor te berei om entrepreneurs en denkers, innoverend en kreatief te wees.” Nero-leermetode het minder druk Sun Valley is ŉ Nero-leerskool wat alle leermetodes skoei op navorsing oor hoe die brein leer. “Die brein leer nie as hy spanning ervaar nie. Sodra ŉ persoon spanning ervaar, gebruik hy nie die kognitiewe deel van sy brein nie, maar sy ‘oorlewingsinstink’.” Gavin sê die huidige skoolstelsel is baie akademies-gedryf, wat hoë vlakke van spanning veroorsaak en wat kinders verhoed om reg te leer. “Skole produseer mense wat nie take kan voltooi nie, wat sukkel om by ŉ sperdatum te hou en wat nie betyds by die werk is nie.” Hy meen ook dat huiswerk een van die faktore is wat die meeste spanning veroorsaak – nie net by kinders nie, maar ook by ouers en onderwysers. Ná ŉ voldag van leer het die kind nog ŉ groot hoeveelheid werk wat hy by die huis moet voltooi. Die ouers, wat ook hul pond vleis by die werk moes betaal, kom doodmoeg tuis en moet dan die kinders ook help met huiswerk. “Dit plaas ook druk op onderwysers, wat weer hierdie werk moet nasien.” Gavin sê dis alles onnodige spanning en dat daar genoeg tyd bedags is om kinders effektief te laat leer. “As ons kinders by die skool nie kan leer wat hulle moet leer nie, doen ons iets verkeerd.” Dié besluit is nie ligtelik gemaak nie, en intensiewe toetse het gewys dat kinders beter akademies presteer as daar minder druk is. “Die eerste ses maande van die jaar het ons elke Woensdag toets geskryf, en aan die einde van die termyn het ons ŉ assesserings-week gehad – daar was ongelooflike druk gewees. Die volgende ses maande van die jaar was daar geen weeklikse toetse nie, slegs assessering aan die einde van die termyn en ook geen huiswerk nie. Die resultate is ongelooflik – daar was ŉ groot verbetering in die tweede semester, akademies gewys.” Konsentrasievermoë Volgens Gavin kan die mens se brein vir ongeveer sewe minute konsentreer – dit is wanneer daar intensiewe inligting deurgegee word sonder humor, geen beweging of ritme nie. “Navorsing wys dat ŉ sewejarige elke sewe minute moet beweeg, ŉ tienjarige, elke tien minute en ŉ 13-jarige, elke 13 minute. ŉ Volwassene moet na 20 minute beweeg. Dit is normaal vir ŉ gr. 3-leerling om na tien minute in die klas kriewelrig te raak omdat sy lyf vir hom sê hy moet begin beweeg. ŉ Onderwyser sal met so ŉ kind raas en die ouers inroep omdat die kind nie kan konsentreer nie, en die ouers sit dan die kind op medikasie.” Sun Valley Laerskool se metode maak seker dat kinders op verskeie maniere aktief is sodat inligting vasgelê kan word. Gavin meen daar is ŉ persepsie wat heers dat as ŉ mens nie vir ŉ kind huiswerk gee nie, hy nie verantwoordelikheid gaan leer nie. “Daar is geen navorsing wat dit bewys nie,” sê hy. Hoewel die kinders nie meer huiswerk kry nie, moet hulle daagliks 20 minute lees. “Ons kry terugvoer van ouers wat sê hulle kinders het nooit ŉ boek in hulle lewe gelees nie, maar dieselfde kinders kan nou nie genoeg kry van lees nie. As ons hierdie nasie wil verander, moet ons ons kinders aan die lees begin kry.” Gavin meen hy het al kritiek vir sy metodes ontvang, maar hy sê hy praat graag oor dié saak en is nie bang vir ŉ debat nie. Luister gerus na die podsending om te hoor hoe onderrig in dié skool se klaskamers plaasvind.